CELEX: 62016TN0172
Language: et
Date: 2016-04-15 00:00:00
Title: Kohtuasi T-172/16: 15. aprillil 2016 esitatud hagi – Centro Clinico e Diagnostico G.B. Morgagni versus komisjon

13.6.2016   
            
            
               ET
            
            
               Euroopa Liidu Teataja
            
            
               C 211/61
            
         
      15. aprillil 2016 esitatud hagi – Centro Clinico e Diagnostico G.B. Morgagni versus komisjon
      (Kohtuasi T-172/16)
      (2016/C 211/76)
      Kohtumenetluse keel: itaalia
      
         Pooled
      
      
         Hageja: Centro Clinico e Diagnostico G.B. Morgagni SRL (Catania, Itaalia) (esindaja: advokaat E. Castorina)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni 14. augusti 2015. aasta otsus (EL) 2016/195, C(2015) 5549 final, mis on avaldatud Euroopa Liidu Teatajas 18. veebruaril 2016, selles osas, milles on sätestatud, et „[l]isaks tühistab Itaalia alates käesoleva otsuse vastuvõtmise kuupäevast kõik artiklis 1 osutatud kavade alusel veel tegemata maksed” (artikli 4 lõige 5), ja igal juhul kõigis neis osades, millest tulenevalt hagejast äriühingul võivad jääda tagasi saamata need Agenzia delle Entrate’le (Itaalia maksuamet) makstud summad, mis ületavad seaduse nr 289/2002 artikli 9 lõikes 17 ette nähtud kindlat määra ehk 10 % tema maksukohustusest (aastatel 1990–1992); sellest seadusest lähtuvad kohtud Itaalia õiguskorras.
               
            
         Väited ja peamised argumendid
      
      Hageja põhjendab oma hagi üheainsa väitega.
      
                  —
               
               
                  Ta väidab seoses sellega, et kuigi Euroopa Komisjon on vaidlustatud otsuses sedastanud, et ebaseaduslikuks tunnistatud riigiabi on objektiivselt võimatu tagasi nõuda (teistelt ettevõtjatelt, kes on ära maksnud vaid 10 % tasumisele kuuluvatest summadest), on fakt, et õiguslikult – kui kõnealuseid põhimõtteid järgitakse – ei saa eitada hageja õigust saada tagasi need summad, mis ületavad seaduses nr 289/2002 sätestatud määra: vastupidine seisukoht tähendaks hageja lubamatut ja ränka diskrimineerimist võrreldes Catania provintsi teiste ettevõtjatega, kes nüüdseks on vaidlustatud otsusega täielikult vabastatud tasumata maksu maksmisest kuni 90 % ulatuses.
               
            
                  —
               
               
                  Veel enam, Euroopa Komisjoni vaidlustatud otsuse tegelik tagajärg on see, et kõik teised ettevõtjad saavad alusetu konkurentsieelise, mis aga kahjustab Centro Morgagnit, kui pidada silmas selle loodusõnnetusega tekitatud kahju, mis toimus üle kümne aasta tagasi enne 14. augusti 2015. aasta otsuse vastuvõtmist. Itaalia õigusaktide kohaselt ei ole ettevõtjatel kohustust säilitada haldus- ja raamatupidamisdokumente kauem kui 10 aastat. Seetõttu ei suuda Centro Morgagni enam tõendada tekkinud kahju, mis kuuluks ELTL artikli 107 kohaselt hüvitamisele, mis tähendab, et on rikutud võrdsuse põhimõtet, kaitseõigusi ja õiguspäraseid ootusi (EL põhiõiguste harta artikkel 20, ELL artiklid 2, 6, 9 ja 21) ning moonutatud ettevõtjate omavahelist võrdsetes tingimustes konkurentsi.